ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

της 4ης Μαΐου 1999

σχετικά με τη χορήγηση απαλλαγής όσον αφορά την εκτέλεση του προϋπολογισμού για το οικονομικό έτος 1997, Τμήμα IV - Δικαστήριο, Τμήμα V - Ελεγκτικό συνέδριο, Τμήμα VI, Μέρος Β - Επιτροπή των Περιφερειών

(1999/428/ΕΚ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

- έχοντας υπόψη το άρθρο 272 παράγραφος 10, της συνθήκης ΕΚ,

- έχοντας υπόψη το άρθρο 22 παράγραφοι 2 και 3 του δημοσιονομικού κανονισμού,

- έχοντας υπόψη το λογαριασμό διαχείρισης και τον οικονομικό ισολογισμό σχετικά με το οικονομικό έτος 1997 [SEC(98)0521 - C4-0353/98],

- έχοντας υπόψη την έκθεση της Επιτροπής Ελέγχου του Προϋπολογισμού (Α4-0199/99),

Όσον αφορά το Δικαστήριο

1. διαπιστώνει την εξοικονόμηση σημαντικών ποσών με τη σύναψη συμπληρωματικής σύμβασης στη σύμβαση μίσθωσης-αγοράς των παραρτημάτων του Δικαστικού Μεγάρου μετά την πρόωρη καταβολή 50 εκατομμυρίων Ecu κατά το προηγούμενο οικονομικό έτος·

2. λαμβάνει γνώση της δέσμευσης που ανέλαβε η κυβέρνηση του Λουξεμβούργου να καλύψει την επανεγκατάσταση των εργαζομένων στο κτίριο του Δικαστικού Μεγάρου σε κτίριο γραφείων προσωρινής στέγασης καθόλη τη διάρκεια των έργων αναδιάταξης του χώρου και επέκτασης του εν λόγω κτιρίου, καθώς και τα έξοδα της μετακόμισης προς το κτίριο προσωρινής στέγασης και επιστροφής στο Μέγαρο του Δικαστηρίου μετά το πέρας των έργων·

3. ζητεί εκ νέου από το Δικαστήριο να βελτιώσει τις δημοσιονομικές προβλέψεις του (άρθρο 2 7 0) καθώς και τη διαχείριση των δημοσιονομικών πόρων του (θέση 1 4 1 0)·

4. αποδοκιμάζει το γεγονός ότι, μετά από μεταφορά από άρθρο σε άρθρο, οι πιστώσεις που προορίζονταν για τον τομέα της πληροφορικής χρησιμοποιήθηκαν για την αγορά αυτοκινήτων, πράγμα που δείχνει αναποτελεσματικό προγραμματισμό των εργασιών στο πλαίσιο της κατάρτισης του προϋπολογισμού·

Όσον αφορά το Ελεγκτικό Συνέδριο

5. υπενθυμίζει ότι ο συνολικός αριθμός των εγκριθεισών νέων θέσεων το 1997 και 1998 αποσκοπεί στο να διατηρηθεί σταθερό το οργανόγραμμα μέχρι και το 2001·

6. θεωρεί ότι ορισμένες δραστηριότητες (κεφάλαιο 1 5) των οποίων η χρηματοδότηση κρίθηκε ανεπαρκής από το Ελεγκτικό Συνέδριο θα μπορούσαν να είχαν επωφεληθεί από τα σημαντικά ποσά που προήλθαν ιδίως από την ευνοϊκή εξέλιξη της ισοτιμίας ECU/LUF και θα είχαν συμβάλει με τον τρόπο αυτό στη μείωση των ακυρωθεισών πιστώσεων·

Όσον αφορά την Επιτροπή των Περιφερειών

7. εκφράζει την αποδοκιμασία του για τον αβέβαιο προγραμματισμό των δραστηριοτήτων της ΕτΠ πράγμα που κατέστησε απαραίτητη μια σημαντική μεταφορά πιστώσεων από άρθρο σε άρθρο στις αρχές του οικονομικού έτους 1997·

8. καλεί την ΕτΠ να βελτιώσει σημαντικά την ποιότητα των δημοσιονομικών προβλέψεών της ώστε οι οικονομικοί πόροι τους οποίους θέτει στην διάθεσή της η αρμόδια για τον προϋπολογισμό αρχή να μπορέσουν να χρησιμοποιηθούν κατά τον καλύτερο δυνατό τρόπο·

9. υπενθυμίζει το αίτημά του προς το Ελεγκτικό Συνέδριο να ελέγξει το βάσιμο και την αποτελεσματικότητα του συνόλου των μέτρων που έλαβε η Επιτροπή των Περιφερειών ώστε να μην επαναληφθούν οι παρατυπίες που διαπιστώθηκαν στην ετήσια έκθεση του 1996· ζητεί από το Ελεγκτικό Συνέδριο να υποβάλει σχετική έκθεση πριν από τις 30 Σεπτεμβρίου 1999·

10. χορηγεί απαλλαγή στο γραμματέα του Δικαστηρίου και στους γενικούς γραμματείς του Ελεγκτικού Συνεδρίου και της Επιτροπής των Περιφερειών για την εκτέλεση του προϋπολογισμού τους για το οικονομικό έτος 1997.

11. αναθέτει στον πρόεδρό του να διαβιβάσει την παρούσα απόφαση στα ενδιαφερόμενα θεσμικά και συμβουλευτικά όργανα και να εξασφαλίσει τη δημοσίευσή της στην Επίσημη Εφημερίδα (σειρά-L).

Γενικός Γραμματέας

Julian PRIESTLEY

Πρόεδρος

José María GIL-ROBLES